ტამარ ბრექსტონი

**ტამარ ესტინ ბრექსტონი** (; დ. 17 მარტი, 1977, სევერნი, მერილენდი, აშშ) — ამერიკელი მომღერალი და წამყვანი.

ბრექსტონმა კარიერა 1990 წელს დაიწყო. მან თავის დებთან ერთად შექმნა რიტმ-ენდ-ბლუზ ჯგუფი The Braxtons. ჯგუფმა გამოუშვა სადებიუტო ალბომი So Many Ways 1996 წელს. ტრიო მალე დაიშალა, რის შემდეგაც 2000 წელს ბრექსტონმა გამოუშვა თავისი სადებიუტო სოლო ალბომი ლეიბლ DreamWorks Records-ის ეგიდით. ცამეტწლიანი პაუზის შემდეგ ბრექსტონმა გამოუშვა თავისი მეორე სტუდიური ალბომი, Love and War (2013), Epic Records-ის ეგიდით. ალბომი მეორე ადგილზე გავიდა ბილბორდ 200-ში. იმავე წელს გამოუშვა კიდევ ერთი ალბომი Winter Loversland. მუსიკოსმა შემდეგ გამოუშვა თავისი მეოთხე და მეხუთე ალბომები, Calling All Lovers (2015) და Bluebird of Happiness (2017). ბრექსტონს მოგებული აქვს BET Award და სამი Soul Train Music Awards. ის ასევე იყო ნომინირებული ოთხჯერ გრემის ჯილდოზე.

2011 წლიდან 2020 წლამდე მუსიკოსი თავის ოჯახთან ერთად გამოდიოდა We TV რეალით-სატელევიზიო სერიალში Braxton Family Values. 2013 წლიდან 2016 წლამდე იყო Fox-ის თოქ-შოუს The Real-ის წამყვანი, რისთვისაც დაიმსახურა ემის ჯილდოს ორი ნომინაცია. 2019 წელს მოიგო Celebrity Big Brother-ის მეორე სეზონი.

## ადრეული ცხოვრება 
ტამარ ესტინ ბრექსტონი დაიბადა 1977 წლის 17 მარტს სევერნში, მერილენდში. მუსიკოსი სიმღერით ბავშვობაში დაინტერესდა. მამა, მაიკლ ბრექსტონი, პასტორი იყო, რის გამოც ტამარი ეკლესიის გუნდში მღეროდა. 1989 წელს დებთან ერთად შექმნა ჯგუფი. მათ კონტრაქტი დადეს ლეიბლ Arista Records-თან. 1990 წელს გამოუშვეს პირველი სინგლი, „Good Life", რომელიც 79-ე ადგილზე გავიდა Billboard Hot R&B/Hip-Hop Singles-ის ჩარტში. მალევე ჯგუფმა დატოვა ლეიბლი.

## კარიერა 
1991 წელს ბრექსტონმა ხელი მოაწერა სოლო კონტრაქტს ლეიბლთან LaFace Records. 1993 წელს The Braxtons-მა კონტრაქტი გააფორმა LaFace Records-თან. 1996 წელს ჯგუფმა გამოუშვა ალბომი So Many Ways. ნამუშევარი ბილბორდის R&B/Hip-Hop ალბომების ჩარტში 26-ე ადგილზე გავიდა. მალევე ჯგუფი დაიშალა.

2000 წელს ბრექსტონმა გამოუშვა თავისი სადებიუტო სოლო ალბომი ლეიბლ DreamWorks Records-ის ეგიდით. მალევე მან ლეიბლი დატოვა, 2004 წელს კი ხელი მოაწერა კონტრაქტს ტომი მოტოლას ლეიბლთან Casablanca Records და დაიწყო მუშაობა მეორე ალბომზე. 2010 წელს გამოჩნდა რეალით შოუში Braxton Family Values. 2012 წელს დაიწყო თავისი შოუ Tamar & Vince.

2013 წელს ბრექსტონმა ხელი მოაწერა კონტრაქტს Epic Records-თან და გამოუშვა მეორე ალბომი Love and War. ალბომის პირველი სინგლი გამოვიდა 2012 წლის 6 დეკემბერს. სიმღერამ კომერციული წარმატება მოიპოვა და 9 კვირა გაატარა რიტმ-ენდ-ბლუზ სიმღერების ჩარტში პირველ ადგილზე. რაც შეეხება ბილბორდის ცხელ ასეულს, ნამუშევარი ჩარტში 57-ე ადგილზე აღმოჩნდა. შემდეგ მუსიკოსმა გამოუშვა მეორე სინგლი „The One". კომპოზიცია 34-ე ადგილზე გავიდა Hot R&B/Hip-Hop სიმღერების ჩარტში. მესამე სინგლი, „All the Way Home", გამოვიდა 2013 წლის 21 აგვისტოს. კომპოზიცია ბილბორდის ცხელ ასეულში 96-ე ადგილზე გავიდა, ხოლო Hot R&B/Hip-Hop სიმღერების ჩარტში 37-ე ადგილი დაიკავა. ალბომს კომერციული წარმატება ხვდა წილად. გამოსვლიდან პირველივე კვირაში მისი 114,000 ასლი გაიყიდა.

2014 წლიდან 2019 წლამდე ბრექსტონმა გამოუშვა ალბომები, როგორიცაა Calling All Lovers და Bluebird of Happiness, ასევე გამოვიდა შოუში Dancing with the Stars. 2019 წელს ბრექსტონმა მოიგო რეალითი შოუ Celebrity Big Brother და გახდა პირველი აფრო-ამერიკელი გამარჯვებული შოუს ისტორიაში. იმავე წელს ითამაშა ფილმში The Bold and the Beautiful.

2020 წლიდან ბრექსტონმა ითამაშა ისეთ ფილმებში, როგორიცაა True To The Game 2 და იყო გადაცემის To Catch A Beautician-ის წამყვანი. მან ასევე გამოუშვა პოდკასტი, რისთვისაც მიიღო NAACP Image Awards-ის ნომინაციები. 2022 წელს ბრექსტონმა ითამაშა საშობაო ფილმში Hip Hop Family Christmas Wedding და გამოუშვა სინგლი „Changed".

## დისკოგრაფია 
* *Tamar* (2000)
* *Love and War* (2013)
* *Winter Loversland* (2013)
* *Calling All Lovers* (2015)
* *Bluebird of Happiness* (2017)

## რესურსები ინტერნეტში 
*
*

## სქოლიო 
კატეგორია:დაბადებული 17 მარტი
კატეგორია:დაბადებული 1977
კატეგორია:ამერიკელი რიტმ-ენდ-ბლუზ მომღერლები
კატეგორია:ამერიკელი სოულ-მომღერლები
კატეგორია:Arista Records-ის შემსრულებლები
კატეგორია:DreamWorks Records-ის შემსრულებლები
კატეგორია:EOne Music-ის შემსრულებლები
კატეგორია:Epic Records-ის შემსრულებლები
კატეგორია:ცოცხალი ადამიანები